Školina sijoittui vuonna 2010 neljänneksi sekä Dohan MM-hallikisoissa tuloksella 196 cm että Barcelonan EM-kilpailuissa tuloksella 197 cm. Seuraavana vuonna hän oli neljäs Pariisin EM-hallikisoissa tuloksella 192 cm ja viides Daegun MM-kilpailuissa tuloksella 197 cm. Vuonna 2012 Školina sijoittui alun perin kolmanneksi Lontoon olympialaisissa tuloksella 203 cm. Moskovan MM-kilpailuissa 2013 hän voitti alun perin maailmanmestaruuden tuloksella 203 cm. Hän kuitenkin menetti Lontoon ja Moskovan mitalinsa myöhemmin dopingrikkomusten takia. Vuoden 2019 helmikuussa Urheilun kansainvälinen vetoomustuomioistuin CAS määräsi hänelle neljän vuoden kilpailukiellon. Školina valitti tuomiosta ja huhtikuussa 2021 CAS lyhensi kilpailukiellon pituudeksi 2 vuotta 9 kuukautta. Kilpailukiellon katsottiin alkaneeksi 1.2.2019. Hänen tuloksensa aikavälillä 16.7.2012–31.12.2014 hylättiin jälkikäteen.